b'\n_START_ARTICLE_\nDoroteja Bugarska\n_START_PARAGRAPH_\nDoroteja Bugarska, poznata i kao Doroteja Vidinska, Doroteja \xc5\xa0i\xc5\xa1man (Vidinski dvor, 1355. - prije 1382. ili 23. kolovoza 1390.) bila je k\xc4\x87i bugarskog cara Ivana Aleksandra Sracimira \xc5\xa0i\xc5\xa1mana i njegove supruge Ane Slave od Vla\xc5\xa1ke. Bila je princeza Vidinske despotovine i Bugarskog Carstva, te brakom kraljica Bosne kao supruga Tvrtka I.\n_START_SECTION_\nDjetinstvo u Ugarskoj\n_START_PARAGRAPH_\nNakon \xc5\xa1to je njen otac vra\xc4\x87en na bugarsko carsko prijestolje, Doroteju i njenu sestru je na svom dvoru zadr\xc5\xbeao ugarski kralj Ludovik I. An\xc5\xbeuvinac, kojeg je Dorotejin otac bio prisiljen priznati za svog gospodara. Car Ivan Sracimir je ostavio svoje k\xc4\x87eri na ugarskom dvoru kao garanciju njegove vjernosti i odanosti ugarskom kralju._NEWLINE_Doroteja je na ugarskom dvoru \xc5\xbeivjela pod skrbni\xc5\xa1tvom kraljice Elizabete Pjast, kraljeve majke, i kraljice Elizabete Kotromani\xc4\x87, kraljeve supruge. Dorotejina sestra je ubrzo umrla, dok je Doroteja do\xc5\xa1la u milost kralja Ludovika. Doroteja je slu\xc5\xbeila kao dvorjanka Ludovikove majke Elizabete. Ludovik I. ju je zaru\xc4\x8dio za Tvrtka, prvog ro\xc4\x91aka njegove supruge Elizabete.\n_START_SECTION_\nBrak\n_START_PARAGRAPH_\nDoroteja se udala za Tvrtka 8. prosinca 1374. godine i postala banica Bosne. Prema dubrova\xc4\x8dkim zapisima, vjen\xc4\x8danje je bilo veliko i sve\xc4\x8dano. Godine 1377. njen mu\xc5\xbe se okrunio za kralja Bosne, te je ona time postala prva bosanska kraljica._NEWLINE_Prema nekim izvorima, Doroteja je rodila budu\xc4\x87eg kralja Tvrtka II., dok drugi navode da je Tvrtko II., ba\xc5\xa1 kao i Stjepan Ostoja, vanbra\xc4\x8dni sin Dorotejinog mu\xc5\xbea. Smatra se da je kraljica Doroteja umrla 1390. godine, budu\xc4\x87i da te godine Tvrtko I. ulazi u pregovare s austrijskim vojvodom Albertom III. o mogu\xc4\x87em braku s nekom Habsburgovkom.'